Sara Ailu

Harkkaraportti

OPEA525

**Alkutunnelmat**

Harjoittelun alkutehtävässä “Suuntaviivoja harjoitteluvuoteen” kirjoitin, että odotukset tulevalta opetusharjoittelulta olivat korkealla. Tämä siksi, koska meille LUOKO-kaksosille ei kuulunut yhtään opetusharjoittelua musiikkikasvatuksen sivuaineessa. Koin voimakkaasti, että jos en tekisi yhtäkään opetusharjoittelua musiikissa, minun olisi ollut hyvin vaikeaa kutsua itseäni päteväksi musiikinopettajaksi.

Tärkeimpinä tavoitteinani listasin, että oppilaat saisivat kokea musiikin iloa kanssani ja saisivat olla omia itsejään tunneillani. Tähän halusin pyrkiä itsekin - löytää musiikin opettamisen ilo ja rentous. Listasin myös monipuoliset työskentelytavat kuten ilmaisun, liikkeen ja oppiaineiden integroimisen. Halusin painottaa oppituntien suunnittelua, jotta tunnit pysyisivät hallinnassa ilman kaaosta. Oppilaantuntemus ja aito kohtaaminen nousivat myös isoiksi teemoiksi.

Tuntemukseni tulevista musiikin tuntien opettamisesta suoraan sanottuna karmi minua. Vaikka musiikillinen taustani on pitkä ja vahva, en ole koskaan esimerkiksi ohjannut bändisoittoa. Kaiken lisäksi minulla on klassisen musiikin tausta, jonka vuoksi kevyen musiikin ohjaaminen ja organisointi on vielä lapsen kengissä. Onneksi olen vuosien varrella soittanut edes kamarimusiikki kokoonpanoissa.

Ennen ensimmäisiä alakoulun puolen opetuksia observoin molempia luokkia, jotta saisin kuvan siitä, miten musiikin tunnit rakentuvat, mitkä rutiinit luokalla on ja toimivat, ja eritoten sen, minkälainen taso kullakin luokka-asteella vallitsee. Todettakoon, että minulla ei ollut mitään tietoa siitä, kuinka esimerkiksi vaativaa materiaalia oppilaat käyttävät tai miten musiikin tunnit voidaan eriyttää ylös- tai alaspäin. Ylipäätään, epätietoisuus siitä minkälainen toimintatapakulttuuri nykymusiikin tunneilla on.

Pohjatuntien observointien jälkeen olin erittäin vakuuttunut siitä, mitä tulevat oppitunnit pitävät sisällään. Olin tietyllä tavalla helpottunut. Ohjaavan opettajani pitämiä tunteja oli ilo seurata. Se miten hallittua ja organisoitua kaikki oli, selkeä struktuuri, selkeät tavoitteet ja materiaalit. Sain ystäväkollegani kanssa ennen tuntien pitoa vielä kokonaisvaltaisen ohjauksen, jolloin viimeistään selkeni ajatus siitä, miten opetuskokonaisuutta lähdetään toteuttamaan. Tämä tietoisuus toi minulle turvallisen olon ja itsevarmuutta siitä, että kyllä minä pärjään. Viimeisetkin pelon rippeet hälvenivät olkapäiltä.

**Keskitunnelmat**

Ensimmäiset opetustuntini sain pitää sekä kakkos- että nelosluokkalaisten kanssa alanorssilla. Tämä antoi mielestäni hyvän kuvan tulevasta musiikinopettajan työstä, jolloin opettaja kohtaa monia eri luokka-asteita ja lukuisia oppilaita saman viikon aikana. Oppilaantuntemus ja kohtaamisen merkitys korostuu suureksi tekijäksi, sillä aineenopettaja tapaa kyseiset oppilaat pahimmassa tapauksessa vain kerran viikossa. Tämä haastaa opettajaa tekemään erityisesti töitä näiden teemojen toteuttamiseksi ja näkyväksi tuomisen oppilaalle. Musiikintunnit voivat osalle oppilaista olla hyvin merkityksellisiä, joten musiikissa ei voida opettaa pelkästään musiikkia. Tunneilla tehdään myös arvokasta kasvatuksellista työtä oppilaiden hyvinvoinnin tukemiseksi, vaikka aikaa olisikin vain rajattu määrä viikossa.

Alanorssilla sain ohjaavalta opettajalta paljon tukea ja kannustusta oppituntien suunnittelemiseen. Koin, että minulla oli koko harjoittelun aikana turvallinen olo tunteja pitäessä. Tämä oli tärkeää siksi, sillä minua jännitti todella paljon ensimmäisten tuntien pitäminen. Ensimmäisten tuntien pitämisen jälkeen, huomasin hyvin nopeasti, ettei musiikin tuntien pitämistä tarvinnut pelätä. Lapset olivat motivoituneita ja innostuneita, joten jännityksen sijaan pystyinkin paremmin keskittymään esimerkiksi sosiaalisen järjestyksen luomiseen ja ylläpitämiseen. Koin, että teimme yhteisopettajuutta tuntien aikana, mikä on erityisen tärkeää tässä ajassa, jossa yhteisopettajuutta koko ajan lisätään.

Kommunikointi ja vuorovaikutus lasten kanssa oli lämmintä ja helppoa. Koin onnistumisen tunteita useasti. Kerron seuraavaksi muutamia merkityksellisiä ja vastavuoroisia kohtaamisia oppilaiden kanssa. Eräs oppilas ei ollut kovin motivoitunut musiikintunneilla. Yhteissoittamisessa hän kuitenkin rohkeni soittamaan akustisia rumpuja ja nautti jokaisesta minuutista rumpujen takana. Kuulin ohjaavalta opettajalta, että tämä oli harvinaista kyseisen oppilaan kohdalla. Koin, että tämänkaltaiset onnistumiset ilahduttavat sekä oppilasta itseään että myös opettajaa. Pienempien oppilaiden kohdalla merkityksellinen kohtaaminen tapahtui vasta musiikin tuntien jälkeen viikkoja myöhemmin. Jatkoin luokanopettajan päätösharjoittelua alakoululla ja eräänä päivänä oppilaat tulivat käytävällä parveilemaan ympärilleni. Eräs lapsista alkoi laulamaan harjoittelemaamme kappaletta suureen ääneen ja toinen lapsista kertoi ylpeänä, kuinka oli opetellut käymäämme kehorytmiä kotonaan ja nyt osaa sen, vaikkei se tunneillani aluksi onnistunutkaan. Upeaa! Tunsin, että olin tehnyt todellakin jotain oikein, sillä lasten antama suora palaute oli aitoa ja välitöntä. Lisäksi yllätyin, että jo muutaman opetustuokion aikana voi luoda vahvan yhteyden oppilaisiin. Se ei vaadi ihmeitä: vain sen, että on oma itsensä ja osoittaa lapsille vilpitöntä välittämistä ja empaattista kuuntelua. Kohtaamisosaaminen on opettajan työssä oiva työkalu.

Marraskuun alussa siirryin yläkoulun puolelle. Ote päiväkirjasta ensimmäisen tunnin jälkeen: ”Jännitti hirveästi, sillä olin kuullut tulevasta opetusryhmästä etukäteen. Alkuleikkiin lähtivät upeasti ja tuntui, että oppilaat söivät kädestäni. Olo oli rento ja hyvä. Muutamasta muuttujasta huolimatta tunti pyörähti hyvin käyntiin.” Miellyttävän alakoulun kokemuksen jälkeen, minua alkoi taas jännittämään musiikin opettaminen. Tämä siksi, koska olin saanut etukäteistä informaatiota tulevasta luokka-aineksestani. Sana passiivisuus kaikui epämiellyttävästi korvissani. Halusin kuitenkin rauhassa tutustua tuleviin seiskoihini, sillä koin että myös opettajan omalla esimerkillä on suuri merkitys opetuksen onnistumisessa ja oppilaiden kohtaamisessa. Ensimmäisellä tunnilla halusin tarttua muutamaan leikilliseen ja toiminnalliseen harjoitteeseen. Tutustuimme toisiimme ringissä ”äänenvoimakkuus kolmella pallolla” nimisellä harjoitteella. Yllätyksekseni oppilaat lähtivät hienosti harjoitteeseen mukaan. Tämän jälkeen teimme yhteisen äänimaiseman heidän luokkaympäristöstä äänittämillään äänillä.

Ensimmäisen opetustuokion jälkeinen palaute hämmensi minua kovasti. Palaute ei vastannut omaa kokemustani tunnista ja lähdin kotiin ristiriitaisin tunnelmin. Vahva virittäytyminen ja asennoituminen uutta opetusryhmääni kohtaan sai kolauksen. Olen omaksunut oman tapani opettaa omalla persoonallani ja lukuisten harjoitteluiden aikana tätä juuri painotetaan. Yhtenä tavoitteenani oli löytää opettamisen ilo ja rentous. Opetustaitoa voidaan arvioida myös sillä, miten tuleva opettaja asennoituu ja sitoutuu harjoitteluun. Arvioinnin kohteena ovat myös kommunikointi oppilaiden kanssa sekä oppiaineksen motivoiminen ja aktivoiminen. Onnistuin omasta mielestäni näissä hyvin. Kun ohjaavan opettajan palaute ja oma käsitys opetuksesta risteävät syntyy valtava hämmennys.

Opetettavana aiheenani yläkoulun tunneilla oli populaarimusiikki. Aihepiirin laajuuden vuoksi rajaaminen oli vaikeaa. Panostin hyvin paljon tuntien suunnitteluun ja toteutukseen. Tässä kohtaa oppilaiden kokemusmaailmaan meneminen ja motivointi olivat avainsanoja. Tutustuin ennalta populaarimusiikin kirjallisuuteen ja etsin sopivia monipuolisia työskentelytapoja. Ote päiväkirjasta: ”Oppilaat vähän testailivat mua ja olisivat halunneet kaiken valmiina ilman omakohtaista pureskelua. Hieman kuului myös opettajalle huutelua. Tavanomaista murkkuikäisille. Tunnista jäi positiivinen fiilis. Oppilaat kuuntelivat. Tuleva koe tuntui heitä kovasti häiritsevän. Ehjä tunti, saan hyvin kontaktin oppilaisiin.” Vahvuuteni tuli taas esille ja sain hyvän kontaktin oppilaisiin. Jäin pohtimaan itsekseni oppilaiden järkytystä tulevasta kokeesta. Ilmeisesti oppilaat edelleen kammoavat käsitettä koe tai testaaminen. Se saa heissä aikaan epämukavuuden tuntemuksia. Painotin kuitenkin, että koe testaa vain heidän oppimistaan sekä osaamistaan ja kuuluu musiikin arviointiin. Yllätyin myös siitä, että oppilaat haluavat kaiken valmiina. Osa oppilaista kuitenkin tuntee normaalikoulun käytänteet, sillä he ovat siirtyneet alanorssilta suoraan ylänorssille. Siksi koin, että tämä taisi olla vain ikään kuuluvaa testailua.

Kuten huomata saattaa, tämä yläkoulun puolen harjoittelujakso osoitti minulle isompia vaikeuksia kuin alakoulu, jossa olen kuitenkin tottunut eniten toimimaan. Kehittämisen kohteikseni osoittautui ajankäyttämisen haasteet ja yhteissoittamisen organisoiminen. Esimerkiksi yksilöllisen rytmin harjoituttaminen akustisilla rummuilla vei yllättävän paljon aikaa. Uskon kuitenkin, että musiikin opettamisessa moni asia tulee tekemisen eli kantapään kautta. Tässä kohtaa olin itselleni armollinen. Suunnittelin tunnit aina huolella, mutta silti toteutus ajanpuutteen hallinnan vuoksi ei aina onnistunutkaan halutulla tavalla. Isoin oivallukseni oli myös se, että vaikkei bändisoittaminen lähtenytkään kunnolla käyntiin, oppilaat pääsivät kokeilemaan eri soittimia, eri soinnuin ja rytmein. Eräällä oppilaalla on motorisia haasteita, mutta hän yllätti positiivisesti, kun innostui soittamaan rummuissa kappaleen aikana. Tämä on musiikin tunneilla se tärkein tavoite, joka toteutui. Annoin kyseiselle oppilaalle yksilöllistä, kannustavaa ja positiivista palautetta Classroomin kautta. Keskitymme usein koko ryhmän saavuttamaan yhteiseen tavoitteeseen, mutta lopulta oppilaiden yksilöllisten tavoitteiden toteutuminen on myös tärkeää ja erityisen merkityksellistä.

**Lopputulemat**

Harjoittelun jälkeen minulla oli ”kaikkeni antanut” -olo. Olin toisaalta helpottunut pitkän rupeaman jälkeen, mutta kuitenkin jäi sellainen positiivinen kipinä päälle. Olisi ollut hienoa jatkaa vielä pidemmin musiikin tunteja oppilaiden kanssa. Pidin ensimmäistä kertaa musiikin kokeen, jonka loin sähköisessä järjestelmässä. Tämä uusi kokemus näytti myös sen, miten toisaalta sähköinen järjestelmä on helppo ja vaivaton, mutta ongelmitta sekään ei ihan sujunut. Pyysin oppilailta, myös vapaaehtoista palautetta opetustuokioitteni pitämisestä ja palaute oli positiivista. Ehkä parhain kommentti oli, että sovin paremmin alakoulun puolelle ja totta joka sana. Itse koen alakoulussa työskentelyn miellyttävämmäksi, mutta olihan se ilo nähdä ala- ja yläkoulun välinen ero. Tietyt asiat pysyvät samana, mutta ohjaavaa opettajaa lainatakseni, murrosikäisiä ohjaavat vahvasti luonnonvoimat, joten kasvatustehtävä vaikeutuu potenssiin sata.

Palaan lopuksi omien tavoitteideni toteutumiseen opetusharjoittelun aikana. Musiikillisia työskentelymuotoja ovat laulu, soitto, kuuntelu, musiikkiliikunta sekä luova työskentely ja aihe työskentely. Sekä alakoulun että yläkoulun puolella struktuuri pysyi hyvin samanlaisena eli aina tunnin alkuun kuuntelimme oppilaiden kuuntelutoiveet. Joka tunnilla laulettiin ja soitettiin tunnille suunniteltua kappaletta. Alakoulun puolella tavoitteet toteutuivat täysin, sillä hyvin suunniteltu kokonaisuus saatiin maaliin asti ja taltioitiin muistoksi oppilaille. Oppiaineksen didaktinen hallinta ja organisointi tarvitsee vielä harjoitusta ja ote saisi olla hieman napakampi. Opetuskerrat olivat niin marginaaliset, ettei tätä päässyt kunnolla harjoittelemaan yhden ryhmän osalta. Onneksi sain alakoulun ohjaavalta opettajalta aina rutkasti positiivista palautetta, ja konkreettisia esimerkkejä miten toimia. Uskon, että nämä neuvot muodostuvat vielä tulevaisuudessa erittäin kultaisiksi ohjeiksi.

Vaikka mielestäni suunnittelin tunnit aina hyvin etukäteen, ennakoiminen muodostui hyvin isoksi teemaksi sekä ala- että yläkoulussa. Ennakoiminen auttaa työrauhan edistämiseen, organisointiin ja aktivointiin. Aina ei kaikkea voi etukäteen ennakoida, joten tässä toteutuu myös se yksi tavoitteeni, joka oli rentous. Taideopetuksessa vallitsee välillä kaaos, mutta sitä ei saa pelästyä. Epämukavuusalueelle meneminen oli jo itsessään suuri voitto minulle. Opettajaksi oppimisen prosessi koostuu monesta osa-alueesta. Koen, että olen hyvässä vaiheessa opettajuuttani. Luokanopettajankoulutus taustani tukee vahvasti musiikinopettajuuttani, sillä koulutukseni antamat perustaidot kuten oppiaineksen didaktinen hallinta, kommunikointi, henkilösuhteiden hoito, sosiaalisen järjestyksen luominen, motivointi (aktivointi ja palautteen anto), opetusmenetelmien hallinta ja soveltaminen organisointeineen ja ohjeineen, tunti-, jakso- sekä vuosisuunnitelmien laatiminen perusopetuksen opetussuunnitelman mukaisesti (arviointi) ja asennoituminen työhön ovat tuoreessa muistissa opiskeluiden myötä. Integroin onnistuneesti ilmaisua ja äidinkieltä musiikin tunneilla. Hyödynsin kehorytmejä opetuksessa ja toteutimme luovaa musiikillista keksimistä tieto- ja viestintävälineillä.

Kaiken kaikkiaan opetusharjoittelusta jäi positiivinen kuva ja sain valtavasti itseluottamusta tulevaan työhöni. Tunnistan kehityskohteeni, joita aion työstää opetustyössäni. Riemuitsen siitä, että luova hulluuteni sai kukkia musiikin opetuksessani ja olin oma itseni joka tunnilla. Ihmisen oma persoona on se, joka meille syntyjään lahjana annetaan. Tieto siitä, että riität juuri sellaisena kuin olet kantaa pitkälle. Tämä on se viisaus, jota itse kannan mukanani, jonka päälle rakennan, johon luotan – työhyvinvointi ja työssä jaksamisen näkökulmaakin ajatellen.